КIуэкIуэ Казбек видеозэIущIэ ядригъэкIуэкIащ республикэм и хьэрычэтыщIэхэм
Дыгъуасэ, Урысей хьэрычэт IэнатIэм и махуэм, Къэбэрдей-Балъкъэрым и Iэтащхьэ КIуэкIуэ Казбек иригъэкIуэкIащ КъБР-м и бизнес-зэгухьэныгъэмрэ хьэрычэтыщIэхэм я жылагъуэ объединенэхэмрэ я лIыкIуэхэм я зэIущIэ.
Республикэм и УнафэщIыр видеоконференц мардэм иту епсэлъылIащ щIыналъэм и хьэрычэтыщIэхэм икIи зэпкърахащ коронавирус уз зэрыцIалэм зыщиубгъуа мы лъэхъэнэм я Iуэху зыIутхэр, IэнатIэм зегъэужьынымкIэ щыIэ хэкIыпIэхэр, абы дэIэпыкъуным хуэунэтIауэ зэфIагъэкIахэм кърикIуахэр. Апхуэдэуи Iэтащхьэм зыщигъэгъуэзащ къыхалъхьа жэрдэмхэм, зэфIагъэкIын хуейуэ къапэщыт зи чэзу къалэнхэм.
ЗэIущIэм хэтащ КъБР-м и Правительствэм и УнафэщI Мусуков А. ТI., КъБР-м щыIэ федеральнэ инспектор нэхъыщхьэ Мэкъуауэ Т. Э., КъБР-м и Парламентымрэ Правительствэмрэ экономикэ Iуэхухэр зэгъэщIылIа я къудамэхэм я лIыкIуэхэр, КъБР-м и Сату-промышленнэ палатэм, республикэм и Промышленникхэмрэ хьэрычэтыщIэхэмрэ я зэгухьэныгъэм, «ОПОРА России» жылагъуэ зэгухьэныгъэм и щIыналъэ къудамэм я унафэщIхэр.
ВидеозэIущIэр къыщызэIуихым, КъБР-м и Iэтащхьэм къыхигъэщащ псалъэмакъыр Урысей хьэрычэт IэнатIэм и махуэм хуейуэ зэрытрагъэхуар: «Мы махуэшхуэр щытщ жылагъуэм зегъэужьынымкIэ мыхьэнэшхуэ зиIэ къалэн къэралым и хьэрычэтыщIэхэм зэрагъэзащIэм и дамыгъэу. Фэ фщыщ дэтхэнэ зыри фыкъызэгъэпэщакIуэшхуэщ, фи щхьэмрэ фи унагъуэхэмрэ зыхуей-зыхуэфIхэмкIэ къызэвгъэпэщыф къудейкъым, атIэ дэтхэнэ зыри «зыужьыныгъэм и къежьапIэу» фыщытщ, цIыхубэр къызэщIэвгъэуIуэрэ вгъэлэжьэфу, абыхэми я унагъуэхэр ягъэпсэунымкIэ щIэгъэкъуэн фыхъуу, социальнэ къалэнышхуэхэр зэфIэвгъэкIыфу».
КIуэкIуэ К. В. къыхигъэщащ мы зэманым, COVID-19 узыфэм зыщиубгъу лъэхъэнэм, псом хуэмыдэжу наIуэ къызэрыхъуар КъБР-м и хьэрычэтыщIэхэм цIыхухэм я псэукIэмкIэ жэуаплыныгъэшхуэ зэрахьыр зэрызыхащIэр. ЩытыкIэр зэрыгугъум щхьэкIи къэмынэу, абыхэм ящыщ куэдым езыхэм я нэIэ щIэт гупхэм зыщIагъэкъуам и мызакъуэу, гъащIэм лъэпощхьэпохэм щыIууа цIыхухэми япэIэбэфащ. ЩIыналъэм и УнафэщIым бизнесменхэм фIыщIэ яхуищIащ республикэм щыпсэухэм зэрадэIэпыкъуам папщIэ.
«Мы зэманым ди къалэн нэхъыщхьэр хьэрычэтыщIэхэм я лъэр щIэмыхун папщIэ защIэдгъэкъуэнырщ, абыхэм адэкIи заужьынымкIэ Iэмал еттынырщ, цIыхухэм я IэнатIэхэр яфIэмыкIуэдынырщ. Абы папщIэ къэтщтауэ пхыдогъэкI федеральнэ, щIыналъэ мыхьэнэ зиIэ Iуэхухэр», — жиIащ КIуэкIуэ Казбек. Абы къыдэкIуэу, КъБР-м и Iэтащхьэм хьэрычэтыщIэхэр къыхуриджащ къыхалъхьа Iэмалхэм ипэжыпIэкIэ сэбэпынагъыу къахьыр зыхуэдизыр наIуэу жаIэну.
IэнатIэм игъуэтыну яубзыхуа дэIэпыкъуныгъэхэм теухуауэ хьэрычэтыщIэхэм къабгъэдэкIа лъэIухэм нэхъ зэпкърыхауэ тепсэлъыхьащ КъБР-м экономикэ зыужьыныгъэмкIэ и министр Рахаев Борис.
Къэбгъэлъагъуэмэ, абы жиIащ кредит-лизинг зэгурыIуэныгъэхэм щыубзыхуа щIыхуэхэмкIэ яхудэчыхыным, щIыхуэхэр щатыжыну пIалъэхэр яхуэгъэIэпхъуэным теухуауэ 2020 гъэм мэлыжьыхьым и 3-м къыщыщIэдзауэ КъБР-м и хьэрычэт IэнатIэ мыинымрэ курытымрэ щылажьэхэм ящыщу 318-м зыкъызэрыхуагъэзар, а лъэIухэм я процент 75-м арэзы техъуакIэщ. Банкхэм езыхэм я программэхэм япкъ иткIэ, хьэрычэт IэнатIэ мыинымрэ курытымрэ щылажьэ субъект 251-м я щIыхуэхэм яхухоплъэж. Я лэжьакIуэхэм улахуэхэр иратын папщIэ процент зытемыхуэ щIыхуэхэр иратыну 45-рэ къыщIэлъэIуащ.
Ямыпшыныжын мылъкукIэ зыщIагъэкъуэным хуэунэтIа программэм хыхьэ дэIэпыкъуныгъэм щIэлъэIуу КъБР-м и федеральнэ налог къулыкъущIапIэм и Управленэм хуагъэхьащ лъэIу тхылъ 1604-рэ, 1145-м ар хуащIащ. Зи щхьэ хуэлэжьэж хьэрычэтыщIэхэри хыхьэу, псори зэхэту а Iуэхум къызэщIиубыдащ цIыху 4539-рэ.
ЛъэIукIэ закъыхуэзыгъэза зыбжанэм микрозаймымкIэ ятелъ щIыхуэхэр мазихкIэ ямытыжыну хуит ящIащ е ятыжын хуей ахъшэм и бжыгъэр хуагъэмэщIащ, щIыхуэ нэхъыщхьэр щатыжын хуей пIалъэр микрозаймыр къызэрырата пIалъэм нэсу ягъэкIуэтащ, илъэсым къриубыдэу щхьэщатыкIын хуейр проценти 4-м нэсу ирагъэхащ.
Абы нэмыщI, КъБР-м цIыхухэр IэнатIэкIэ къызэгъэпэщынымкIэ и центрхэм 2020 гъэм и гъатхэпэм и 1-м къыщыщIэдзауэ мэлыжьыхьым и 30-м нэсыху зыхуагъэзащ цIыху мин 19-м щIигъум. Щхьэусыгъуэ зэмылIэужьыгъуэхэм къыхэкIыу, нэхъ мащIэ дыдэу ят федеральнэ ахъшэ сом минрэ ныкъуэм хуэдиз фIэкIа зыхуамыгъэува лэжьапIэншэхэм, КъБР-м и Iэтащхьэм пщэрылъ зэращищIам ипкъ иткIэ, коронавирусым зыхидза гугъуехьхэр къалъытауэ, щIыналъэ дэIэпыкъуныгъэу 2020 гъэм и накъыгъэмрэ мэкъуауэгъуэмрэ дэтхэнэми хущIагъуащ сом минитху. КъБР-м и цIыху мин 13-м а ахъшэр иратакIэщ.
Хьэрычэт IэнатIэ мыинымрэ курытымрэ хыхьэ, «Къэбэрдей-Балъкъэр бизнес-инкубатор» къэрал кIэзонэ IуэхущIапIэм епхауэ лажьэ IуэхущIапIэ 35-мрэ «Дзэлыкъуэ бизнес-инкубатор» муниципальнэ кIэзонэ IуэхущIапIэм хыхьэ цIыху 260-м хуэдэ 11-м нэблагъэкIэ хуагъэмэщIащ бэджэндыпщIэу мазихым кърибыдэу ятын хуеяр. Къэрал мылъкум папщIэ ятын хуей бэджэндыпщIэри мазихкIэ хуагъэIэпхъуащ.
«ОПОРА России» хьэрычэт Iуэху цIыкIумрэ курытымрэ дэIыгъынымкIэ урысейпсо жылагъуэ зэгухьэныгъэм и Къэбэрдей-Балъкъэр щIыналъэ къудамэм и унафэщI Къылъшыкъуэ Альберт жиIащ, Оперативнэ штабым, нэгъуэщI чэнджэщэгъу органхэм ядэлэжьэну Iэмал зэриIэм и фIыгъэкIэ щытыкIэр зыхуэдэм зэрыщыгъуазэри, хьэрычэтыщIэхэр дэIыгъыным хуэунэтIауэ сэбэпынагъышхуэ зыпылъ Iуэхухэр КъБР-м и унафэщIхэм мэлыжьыхь мазэм зэрызэфIагъэкIар къызэрыхигъэщыфынури икIи КъБР-м и Iэтащхьэм фIыщIэ хуищIащ апхуэдэ гулъытэм папщIэ, адэкIи жыджэру зэдэлэжьэну зэригуапэр къыхигъэщащ.
КIуэкIуэ К. В. къыхигъэбелджылыкIащ «укъэувыIэ, щыIэ щытыкIэм утегузэвыхьу ущыс зэрымыхъунур, адэкIи экономикэм, абы и унэтIыныгъэ нэхъыщхьэхэм зегъэужьыным, инвестпроектхэм хэгъэхъуэным, къэкIуэну зэманым хуэгъэпса мурадыщIэхэр убзыхуным егугъун зэрыхуейр». Абы дыщIигъуащ фейдэ къызыпыкIыну, нэхъ псынщIэу дызэтеувэжынымрэ лэжьыгъэр щIэгъэхуэбжьэнымрэ хуэунэтIа къэрал дэIэпыкъуныгъэхэр зэхэлъхьэным КъБР-м и Правительствэр адэкIи яужь зэритынур.
ЗэIущIэм и кIэухым КIуэкIуэ Казбек республикэм и бизнес-зэгухьэныгъэм хэтхэм ехъуэхъуащ Урысей хьэрычэт IэнатIэм и махуэмкIэ, фIыщIэ яхуищIащ абыхэм я IэщIагъэм фIыуэ зэрыхащIыкIым, хьэлэлу зэрылажьэм папщIэ, ехъулIэныгъэщIэ-хэр яIэну, узыншэну, сыткIи ефIэкIуэну зэригуапэр яжриIащ: «Ди зэдэлэжьэныгъэр, зэпымыууэ дызэпыщIауэ дызэрыщытыр дыщалъхуа республикэр ефIэкIуэным, нобэрей кризисым нэхъ псынщIэу дыкъикIыу адэкIи зыдужьыным сэбэп хуэхъунущ», — жиIащ КIуэкIуэ Казбек.
КъБР-м и Iэтащхьэмрэ Правительствэмрэ я пресс-IуэхущIапIэ.
